# பேரன்பு


**பேரன்பு** (***Peranbu*** ), என்பது 2018 ஆண்டைய தமிழ்த் திரைப்படமாகும். இப்படத்தை எழுதி இயக்கியவர் ராம் ஆவார். இப்படத்தை பி. எல். தேனப்பன் தயாரித்துள்ளார். இப்படத்தில் முதன்மைப் பாத்திரங்களில் மம்மூட்டி, அஞ்சலி, சாதனா, அஞ்சலி அமீர் ஆகியோர் நடித்துள்ளனர். இப்படத்துக்கு யுவன் சங்கர் ராஜா பின்னணி இசையமைத்துள்ளார். இப்பத்தின் மலையாள மொழி பதிப்பும் உருவாக்கப்பட்டுள்ளது. இப்படமானது 2018 ஆம் ஆண்டு சனவரி 27 ஆம் நாள், ராபர்ட்டாம் சர்வதேச திரைப்பட விழாவிலும், சூன் 17 அன்று சீனாவின், ஷாங்காய் சர்வதேச திரைப்பட விழாவில் திரையிடப்பட்டது.  

மேலும் இப்படமானது 49 வது இந்திய சர்வதேச திரைப்பட விழாவில் இந்திய பனோரமா பிரிவின் கீழ் திரையிட தேர்ந்தெடுக்கப்பட்டது. 2019 பெப்ரவரி 1 அன்று திரையரங்குகளில் வெளியிடப்பட்ட இப்படமானது, விமர்சகர்களிடமிருந்து நேர்மறையான விமர்சனங்களைப் பெற்றது.  

## நடிகர்கள்

- மம்மூட்டி அமுதவனாக
- அஞ்சலி விஜி என்னும் விஜயலட்சுமியாக
- சாதனா அமுதவனின் மகளான பாப்பா
- சமுத்திரக்கனி மருத்துவர் தனபாலாக
- வடிவுக்கரசி அமுதவனின் தாயாராக
- லிவிங்ஸ்டன் வீட்டு உரிமையாளராக
- அஞ்சலி அமீர் மீராவாக
- அருள்தாஸ்
- பாவல் நவாக் பாபுவாக
- ஜெ. சத்திஷ் குமார் சிறப்புத் தோற்றத்தில்
- ஸ்டெல்லாவாக லிசி ஆண்டனி

## தயாரிப்பு
2015 ஆம் ஆண்டின் தொடக்கத்தில் சுமார் ஆறு ஆண்டுகளுக்கு முன் நடிகர் மம்முட்டியை மனதில் கொண்டு இயக்குநர் ராம் திரைக்கதையை உருவாக்கினார். அவரது வழக்கமான இசையமைப்பாளர் யுவன் ஷங்கர் ராஜா மற்றும் ஒளிப்பதிவாளர் தேனி ஈஸ்வர் ஆகியோர் இப்படக் குழுவில் இணைக்கப்பட்டனர். சூலை மாதத்தில் இவரது 2013 ஆண்டைய திரைப்படமான *தங்க மீன்கள்*, படத்தில் அறிமுகமான சாதனா இப்படத்தில் நடிக்க ஒப்பந்தம் செய்யப்பட்டார்.   பி. ஆர். தேனாபனின் ஸ்ரீ ராஜலட்சுமி பிலிம்ஸ் நிறுவனம் படத்தைத் தயாரிக்க ஒப்பந்தம் செய்த பிறகு, படத்தில் முதன்மைப் பாத்திரத்தில் நடிக்க அஞ்சலி ஒப்பந்தம் செய்யப்பட்டார். 2016 சனவரியில் படத்தின் சுவரோட்டியை வெளியிட்டு படத்தின் பெயராக *பேரன்பை* ராம் அறிவித்தார். இப்படத்தில்   மம்மூட்டி குடும்பத்தலைவராகவும் அவரது மனைவியாக அஞ்சலியும் இவர்களின் மகளாக சாதனாவும் நடித்துள்ளனர்.  

படத்தின் முதன்மைப் படப்பிடிப்பானது 2016 சனவரி 6 அன்று கொடைக்கானலில் துவங்கி, இரு கட்டங்களாக படப்பிடிப்பு நடத்த திட்டமிடப்பட்டது. அடுத்தகட்டமாக சென்னையில் படப்பிடிப்பு நடத்தப்பட்டது. மம்முட்டி மற்றும் சாதனா சம்மந்தபட்ட காட்சிகள் சனவரி இறுதியில் படம்பிடிக்கப்பட்டன. கேரளத்தைச் சேர்ந்த திருநங்கையும், வடிவழகியான அஞ்சலி அமீர் இப்படத்தில் முதன்முறையாக முக்கிய பாத்திரத்தில் அறிமுகமானார். இவரின் பாத்திரத்துக்கு மார்ச் முதல் நாள்வரை தயாரிப்பு தரப்பில் தகுந்த நபரை தேடிவந்தனர். மம்மூட்டி இவரை தொலைக்காட்சியில் ஒரு ஆவணப்படத்தில் காணும்போது அறிந்து, ராமிற்கு இவரை பரிந்துரை செய்தபின், இவர் தேர்வு செய்யப்பட்டார். படத்தின் இரண்டாம் கட்ட படப்பிடிப்பானது சூலையில் இருந்து செப்டம்பர் வரை சென்னை மற்றும் சென்னையைச் சுற்றியுள்ள பகுதிகளில் நடத்தப்பட்டது. 2016 நடுப்பகுதியில், ராமிடம் மம்மூட்டி சொன்ன ஆலோசனைக்குப் பிறகு, இந்தப் படத்தின் மலையாளப் பதிப்பு தயாரிக்க திட்டமிடப்பட்டது. Suraj Venjaramoodu இப்புதிய பதிப்பில் மம்முட்டியின் நன்பராக சுராஜ் வெஞ்சாரமூடு இப்படத்தில் இணைந்தார். படத்தின் பின்னணி குரல் பதிவு போன்ற தயாரிப்புக்கு பிந்தைய பணிகள் 2017 சனவரியில் துவங்கின. செப்டம்பரில் யுவன் சங்கர் ராஜா படத்தின் அனைத்து பாடல்களுக்கும் இசையமைத்து, பின்னணி இசைப்பணியையும் துவக்கினார்.  

## இசை
இப்படத்துக்கான இசையமைப்பை யுவன்சங்கர் ராஜா மேற்கொண்டார். படத்தின் இசை வெளியீட்டு விழாவானது 2018 சூலையில் சென்னை கலைவாணர் அரங்கில் நடந்தது. இது நேர்மறையான எதிர்வினையை அளித்தது.  

## வெளியீடு
படத்தின் முன்னோட்டமும் சுவரோட்டியும் உலக அளவில் 2019 சனவரி 5 அன்று வெளியிடப்பட்டது. இப்படமானது 2018 ஆம் ஆண்டு சனவரி 27 ஆம் நாள், ராபர்ட்டாம் சர்வதேச திரைப்பட விழாவிலும், சூன் 17 அன்று சீனாவின், ஷாங்காய் சர்வதேச திரைப்பட விழாவில் திரையிடப்பட்டது.  

2018 ஆம் ஆண்டு கோடைகாலத்தில் படத்தை திரையரங்குகளில் திரையிட திட்டமிட்டுள்ளதாக 2018 சனவரியில் ராம் குறிப்பிட்டார், ஆனால் பட வெளியீடு தாமதமானது.  படமானது உலகெங்கும் 2019 பிப்ரவரி 1 அன்று வெளியிடப்பட்டது.  

## வரவேற்பு
இந்தத் திரைப்படம் விமர்சகர்களிடமிருந்து நேர்மறையான வரவேற்பைப் பெற்றது. இந்துஸ்தான் டைம்சின் கார்த்திக் குமார் இந்த படத்துக்கு 4.5 / 5 என்ற மதிப்பெண்ணை அளித்தார்.